חדשות 2 - עשרות הפגינו מול גבול לבנון, נסראללה: "עלינו לקחת את...
עשרות הפגינו מול גבול לבנון, נסראללה: "עלינו לקחת את היוזמה"
עשרות בני אדם התאספו בנקודה מול מטולה בשטח לבנון והפגינו לציון 17 שנים מאז עזבו כוחות צה"ל את דרום לבנון. המפגינים הניפו דגלי חיזבאללה, הציתו שדה מוקשים ויידו אבנים לעבר גדר הגבול. כוחות צה"ל שהוזעקו למקום ביצעו ירי באוויר. נסראללה: "עלינו ללמד את הדור החדש על השחרור שחווינו בשנת 2000"
גיא ורון, כתב בצפון | חדשות 2 | פורסם 25/05/17 17:11 | עודכן 25/05/17 19:22
עשרות אזרחים לבנוניים הפגינו היום (חמישי) סמוך לגדר הגבול עם ישראל לציון 17 שנים לנסיגת כוחות צה"ל מאדמת דרום לבנון. המפגינים התאספו בנקודה הנמצאת בצד הלבנוני, מול מטולה, בזמן שמזכ"ל חיזבאללה נאם מול המונים לציון המאורע ההיסטורי, לדבריו.
המפגינים הניפו את דגלי תנועת החיזבאללה ואת דגלי תנועת אמל. בנוסף הם הציתו שדה מוקשים ויידו אבנים לעבר גדל הגבול. כוח צבאי שהגיע למקום ביצע ירי באוויר על מנת לפזר את המפגינים. בשל הירי והאש, נסגרה שמורת הטבע נחל עיון.
בימים האחרונים פורסמו ברשתות החברתיות בלבנון תצלומים רבים של בתים במושבה מטולה. בין תמונות הבתים שפורסמו, גם תמונת ראש המועצה תוך איומים על חייו.
חוגג 17 שנים ל"שחרור". נסראללה | צילום: רויטרס
במקביל, נסראללה נשא דברים לציון 17 שנים לנסיגת ישראל מלבנון ואמר: "עלינו להזכיר לדור החדש שהשחרור שחווינו ב-2000 היא תוצאה של ההקרבה של תנועות ההתנגדות בלבנון". עוד טען נסראללה כי "האזור עובר תקופה רגישה – אסור לנו לחכות לאחרים שיתערבו ויפתרו את הבעיות שלנו, עלינו לקחת את היוזמה".
לאחר מכן התייחס לסכסוך הישראלי-פלסטיני והביע הערכה למחבלים מגל הטרור: "תסתכלו על פלסטין היום... הדור החדש שם נלחם ונושא סכינים נגד האויב". חלק מנאומו הוא הקדיש לטראמפ ואמר: "מעניין אותו רק ישראל וכסף. הוא לא הנשיא הראשון שאסר על מוסלמים משמונה מדינות לבקר בארצות הברית? הוא לא הנשיא שהכי אוהב את ישראל? היינו ונשארנו ברשימת הטרור של ארצות הברית ודבר לא השתנה".